Kan ek iemand aanstel om my geldsake namens my te hanteer? - Jy en die RegJy en die Reg
Tuis › Artikels › Kan ek iemand aanstel om my geldsake namens my te hanteer?
Kan ek iemand aanstel om my geldsake namens my te hanteer?
Dit gebeur dikwels dat iemand nie in staat is om sy finansiële sake self te hanteer nie. Dit kan wees dat die persoon dalk oud is en fisies nie meer in staat is nie of dit kan net tydelik wees omdat die persoon byvoorbeeld vir drie maande oorsee reis en nie sy geldsake sal kan hanteer nie. Kan hy iemand aanstel om dit namens hom te doen?
Jy kan 'n algemene volmag teken ten gunste van die persoon wat jy kies om jou finansies te behartig . 'n Prokureur kan jou help om so 'n volmag op te stel. Die volmag gee dan aan die persoon die bevoegdheid om alle regshandelinge namens jou te verrig. Om so 'n volmag te laat opstel, is baie eenvoudig en ook redelik goedkoop.
Jy kan ook saam met die persoon wat jou finansies gaan hanteer na die bank gaan en dan op grond van die algemene volmag die nodige reëlings tref dat die persoon tekenregte en elektroniese magtigingsregte ten opsigte van jou bankrekening bekom.
Die banke het ook gewoonlik vorms wat hulle vereis geteken moet word; die algemene volmag alleen gaan waarskynlik nie voldoende wees vir 'n bank nie.
Let op dat 'n volmag in ons reg verval sodra die volmaggewer nie meer self handelingsbevoeg is nie, byvoorbeeld as gevolg van demensie. In ander regstelsels kan persone 'n sogenaamde aaneenlopende volmag teken, wat dan ook nog geld al is die volmaggewer nie meer handelsbevoeg nie. In Suid-Afrika is dit egter nie moontlik nie en dit bly steeds 'n leemte in ons reg.
In Suid-Afrika sal jy moet aansoek doen om die aanstel van 'n kurator of administrateur as die persoon nie meer handelsbevoeg is nie.